Kommissionens beslutning

af 29. november 2002

om opstilling af reviderede miljøkriterier for tildeling af Fællesskabets miljømærke til opvaskemidler til opvaskemaskiner og om ændring af beslutning 1999/427/EF

(meddelt under nummer K(2002) 4632)

(EØS-relevant tekst)

(2003/31/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke(1), særlig artikel 6, stk. 1, andet afsnit, og

ud fra følgende betragtninger:

(1) I forordning (EF) nr. 1980/2000 fastsættes det, at Fællesskabets miljømærke kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold.

(2) Forordning (EF) nr. 1980/2000 foreskriver, at der fastsættes specifikke miljømærkekriterier for hver produktgruppe.

(3) Den foreskriver endvidere, at miljømærkekriterierne og de krav til vurdering og verifikation, der er knyttet til kriterierne, skal gennemgås i god tid inden udløbet af gyldighedsperioden for de kriterier, der er specificeret for hver produktgruppe.

(4) De miljøkriterier, der blev fastsat i Kommissionens beslutning 1999/427/EF af 28. maj 1999 om miljøkriterierne for tildeling af Fællesskabets miljømærke til opvaskemidler til opvaskemaskiner(2), bør revideres, således at de afspejler udviklingen på markedet. Samtidig bør gyldighedsperioden for nævnte beslutning som ændret ved beslutning 2002/173/EF(3) og definitionen af produktgruppen ændres.

(5) Der bør vedtages en ny beslutning, hvori der opstilles specifikke miljøkriterier for denne produktgruppe med en gyldighedsperiode på fem år.

(6) Både de nye kriterier og de kriterier, der er fastlagt ved beslutning 1999/427/EF, bør være gældende samtidigt i en begrænset periode på højst atten måneder, således at virksomheder, der har fået tildelt miljømærket eller ansøgt om tildeling af miljømærket, inden nærværende beslutning finder anvendelse, har tid nok til bringe deres produkter i overensstemmelse med de nye kriterier.

(7) Foranstaltningerne i denne beslutning bygger på et udkast til kriterier, som er udarbejdet af Den Europæiske Unions Miljømærkenævn, der er nedsat ved artikel 13 i forordning (EF) nr. 1980/2000.

(8) Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 17 i forordning (EF) nr. 1980/2000 -

VEDTAGET FØLGENDE BESLUTNING:

Artikel 1

For at få tildelt et miljømærke i medfør af forordning (EF) nr. 1980/2000 skal opvaskemidler til opvaskemaskiner tilhøre produktgruppen "opvaskemidler til opvaskemaskiner" som defineret i artikel 2 og opfylde kriterierne i bilaget.

Artikel 2

Produktgruppen "opvaskemidler til opvaskemaskiner" omfatter alle opvaskemidler, som udelukkende er beregnet til automatiske opvaskemaskiner i husholdninger, og alle opvaskemidler, som er beregnet til automatiske opvaskemaskiner, der anvendes erhvervsmæssigt, men som svarer til automatiske opvaskemaskiner i husholdninger, for så vidt angår størrelse og anvendelse.

Artikel 3

Til administrative formål er kodenummeret for produktgruppen "opvaskemidler til opvaskemaskiner" "015".

Artikel 4

Artikel 3 i beslutning 1999/427/EF affattes således:

"Artikel 3

Produktgruppedefinitionen og de specifikke miljøkriterier for produktgruppen gælder indtil den 31. maj 2004."

Artikel 5

Denne beslutning gælder fra den 1. januar 2003 til den 31. december 2007.

Producenter af produkter under produktgruppen "opvaskemidler til opvaskemaskiner", som allerede har fået tildelt miljømærket inden den 1. januar 2003, kan fortsat benytte mærket indtil den 31. maj 2004.

Producenter af produkter under produktgruppen "opvaskemidler til opvaskemaskiner", som har ansøgt om tildeling af miljømærket inden den 1. januar 2003, kan få tildelt mærket efter reglerne i beslutning 1999/427/EF. I disse tilfælde må mærket benyttes frem til den 31. maj 2004.

Artikel 6

Denne beslutning er rettet til medlemsstaterne.

Udfærdiget i Bruxelles, den 29. november 2002.

På Kommissionens vegne

Margot Wallström

Medlem af Kommissionen

(1) EFT L 237 af 21.9.2000, s. 1.

(2) EFT L 167 af 2.7.1999, s. 38.

(3) EFT L 56 af 27.2.2002, s. 33.

BILAG

RAMMEBESTEMMELSER

Sigtet med kriterierne

Disse kriterier tager især sigte på at:

- reducere vandforurening ved både at begrænse den anvendte mængde opvaskemiddel og dets indhold af skadelige stoffer

- reducere energiforbruget ved at fremme opvaskemidler, der virker ved lave temperaturer

- minimere produktionen af affald ved at begrænse mængden af primær emballage.

Derudover øger kriterierne forbrugernes bevågenhed over for miljøproblemer. Kriterierne er fastsat på niveauer, der fremmer mærkning af opvaskemidler til opvaskemaskiner med en lav miljøbelastning.

Vurderings- og verifikationskrav

Der er ved hvert kriterium anført specifikke vurderings- og verifikationskrav.

Når ansøgeren skal fremlægge erklæringer, dokumentation, analyse- og testresultater eller andet belæg for, at kriterierne opfyldes, er det underforstået, at dette kan stamme fra ansøgeren og/eller dennes leverandør(er) og/eller deres leverandør(er) osv. alt efter omstændighederne.

Prøvning udføres så vidt muligt af laboratorier, som opfylder de generelle krav i standard EN ISO 17025 eller tilsvarende standard.

Der kan eventuelt anvendes andre prøvningsmetoder end dem, der er anført ved de enkelte kriterier, hvis det ansvarlige organ, der skal vurdere ansøgningen, accepterer dem som ligeværdige.

De ansvarlige organer kan om nødvendigt kræve underbyggende dokumentation og foretage uafhængig verifikation.

Hvor det er hensigtsmæssigt, kan ansøgeren bruge senere, reviderede udgaver af databasen for vaskemiddelbestanddele, efterhånden som disse bliver til rådighed.

Det anbefales, at de ansvarlige organer ved deres bedømmelse af ansøgninger og tilsyn med opfyldelsen af kriterierne i dette bilag tager hensyn til, om der benyttes en anerkendt miljøstyringsordning som f.eks. EMAS eller ISO 14001 (NB: det er ikke et krav at anvende sådanne styringsordninger).

Funktionel enhed og referencemængde

Den funktionelle enhed, som input og output sættes i relation til, er den mængde opvaskemiddel, som er nødvendig for at rengøre tolv normalt snavsede kuverter (som defineret ved DIN- eller ISO-standarder). Den mængde opvaskemiddel, som producenten anbefaler forbrugeren at anvende til at rengøre tolv normalt snavsede kuverter godtages som referencemængde under normale forhold, som fastlagt i IKW's vaskeevnetest, jf. kriterium 6.

KRITERIER

1. Miljøvurderingsskema

De følgende fem parametre indgår i et miljøvurderingsskema og samles og vurderes som en helhed, således som beskrevet nedenfor:

- det samlede indhold af kemikalier

- kritisk fortyndingsvolumens toksicitet (KFVtox)

- phosphater (i form af Trinatriumpolyphosphat - STTP)

- ikke aerobt bionedbrydelige organiske forbindelser (aNBDO)

- ikke anaerobt bionedbrydelige organiske forbindelser (anNBDO).

Nedenstående tabel sammenfatter disse parametre, de tilhørende pointværdier, grænseværdier og vægtningsfaktorer. Formlerne for pointberegning for hver parameter samt grænseværdierne er anført nedenfor i litra a)-f). Parametrene beregnes for hver enkelt bestanddel ved at tage hensyn til doseringen pr. vask, vandindhold og masseprocentdel i formuleringen, og de sammenlægges for hver produktformulering.

>TABELPOSITION>

NB:

Alle værdier er angivet i g/vask undtagen KFVtox som er udtrykt i l/vasj.

Vurdering og verifikation: Produktets nøjagtige formulering skal oplyses, herunder den eksakte kemiske beskrivelse af bestanddelene (f.eks. identifikation i henhold til IUPAC, CAS-nummer, brutto- og strukturformler, renhed, type og procent urenheder og tilsætningsstoffer. For blandinger, f.eks. overfladeaktive stoffer: DID-nummer, sammensætning og fordeling af homologer, isomerer og handelsnavn); analytisk bevis for sammensætningen af overfladeaktive stoffer og den nøjagtige mængde af produktet, som er bragt på markedet (indberettes pr. 1. marts for det foregående år).

a) Toksicitet for organismer, der lever i vand

Det kritiske fortyndingsvolumen for toksicitet (KFVtox) beregnes for hver enkelt bestanddel (b) ved følgende formel:

>REFERENCE TIL EN GRAFIK>

hvor mængde (b) er mængden af bestanddelen pr. anbefalet dosering, BF er belastningsfaktoren og LTE er den koncentration, hvor bestanddelen medfører en langtidstoksicitetseffekt. KFVtox summeres for alle bestanddele, hvorved produktets KFVtox fremkommer:

KVFtox = [sum ] KFVtox (bestabddel b)

KFVtox skal være <= 200 l/vask.

Point for KFVtox = (5 - (KFVtox/60)) x 8

Vurdering og verifikation: Produktets nøjagtige formulering skal forelægges det ansvarlige organ sammen med de detaljerede beregninger af KFVtox og det tilsvarende antal point. For alle bestanddele, der er med i databasen for vaskemiddelbestanddele (DID-listen, se tillæg I.A), anvendes de relevante værdier i DID-listen, og det tilsvarende bestanddelsnummer opgives. For nye kemiske stoffer eller yderligere bestanddele, som ikke er med i DID-listen, følges den fremgangsmåde, der er beskrevet i tillæg I.B.

b) Det samlede indhold af kemikalier

Det samlede indhold af kemikalier, udtrykt i g/vask, er dosering minus vandindhold.

Det samlede indhold af kemikalier skal være <= 22,5 g/vask.

Point for samlet kemikalieindhold = (15 - (samlet kemikalieindhold/1,5)) x 3

Vurdering og verifikation: Produktets nøjagtige formulering skal forelægges det ansvarlige organ sammen med de detaljerede beregninger af det samlede kemikalieindhold og det tilsvarende antal point.

c) Phosphater (i form af trinatriumpolyphosphat - STPP)

Phosphater er mængden af phosphater i formuleringen i form af STPP.

Phosphatmængden skal være <= 10 g/vask.

Point for phosphater = (4 - (phosphater/2,5)) x 2

Vurdering og verifikation: Produktets nøjagtige formulering skal forelægges det ansvarlige organ sammen med de detaljerede beregninger af phosphatmængden og det tilsvarende antal point.

d) Ikke aerobt bionedbrydelige organiske forbindelser (aNBDO)

Ikke aerobt bionedbrydelige organiske forbindelser er mængden, udtrykt i g/vask, af alle organiske bestanddele, som ikke er aerobt bionedbrydelige (se DID-listen).

aNBDO skal være <= 1 g/vask.

Point for aNBDO = (4 - (aNBDO/0,25))

jagtige formulering skal forelægges det ansvarlige organ sammen med de detaljerede beregninger af aNBDO og det tilsvarende antal point. For alle bestanddele, der er med i databasen for vaskemiddelbestanddele (DID-listen, se tillæg I.A), anvendes de relevante værdier i DID-listen. For bestanddele, der ikke er med i DID-listen, opgives relevante oplysninger fra litteratur, andre kilder eller relevante testresultater til dokumentation for, at stofferne er aerobt bionedbrydelige. Prøvningen af let nedbrydelighed skal udføres ifølge Rådets direktiv 67/548/EØF af 27. juni 1967 om tilnærmelse af lovgivningen om klassificering, emballering og etikettering af farlige stoffer(1) med senere ændringer, herunder især metoderne i bilag V. C4, de ækvivalente OECD 301 A-F-prøvningsmetoder eller de ækvivalente ISO-prøvninger. Princippet om ti dagesvinduet finder ikke anvendelse. Kravet er en nedbrydelighed på 70 % eller derover ved prøvningerne i bilag V. C4-A og C.4-B i direktiv 67/548/EØF (og de ækvivalente OECD 301 A- og E-prøvninger samt de ækvivalente ISO-prøvninger), og 60 % ved C4-C-, D-, E- og F-prøvningerne (og de ækvivalente OECD 301 B-, C-, D- og F-prøvninger samt de ækvivalente ISO-prøvninger).

e) Ikke anaerobt bionedbrydelige organiske forbindelser (anNBDO)

Ikke anaerobt bionedbrydelige organiske forbindelser er mængden, udtrykt i g/vask, af alle organiske bestanddele, som ikke er anaerobt bionedbrydelige, idet de respektive korrektionsfaktorer anvendes (se DID-listen).

anNBDO skal være <= 0,2 g/vask.

Point for anNBDO = (4 - (anNBDO/0,05)) x 1,5

Vurdering og verifikation: Produktets nøjagtige formulering skal forelægges det ansvarlige organ sammen med de detaljerede beregninger af anNBDO og det tilsvarende antal point. For alle bestanddele, der er med i databasen for vaskemiddelbestanddele (DID-listen, se tillæg I.A), anvendes de relevante værdier i DID-listen. For bestanddele, der ikke er med i DID-listen, opgives relevante oplysninger fra litteratur, andre kilder eller relevante testresultater til dokumentation for, at stofferne er anaerobt bionedbrydelige. Referencetesten for anaerob bionedbrydelighed er ISO 11734, ECETOG nr. 28 (juni 1988) eller ækvivalente prøvningsmetoder, og der kræves 60 % endelig nedbrydelighed under anaerobe forhold. Prøvningsmetoder, der simulerer forholdene i et relevant anaerobt miljø, kan også bruges til at dokumentere, at der er opnået 60 % endelig nedbrydelighed under anaerobe forhold (se tillæg I.C).

f) Samlet antal point

Summen af pointtallene for KFVtox, samlet kemikalieindhold, phosphater, aNBDO og anNBDO skal være >= 30.

Vurdering og verifikation: Produktets nøjagtige formulering skal forelægges det ansvarlige organ sammen med de detaljerede beregninger af det samlede antal point.

2. Overfladeaktive stoffers bionedbrydelighed

a) Let aerobt bionedbrydelig

Alle overfladeaktive stoffer, som anvendes i produktet, skal være let bionedbrydelige.

Vurdering og verifikation: Produktets nøjagtige formulering skal forelægges det ansvarlige organ. I DID-listen (se tillæg I.A) er det anført, om et givet overfladeaktivt stof er aerobt bionedbrydeligt eller ej (dvs. de stoffer, der er markeret med "J" i kolonnen vedrørende ikke aerobt bionedbrydelige stoffer, må ikke anvendes). For overfladeaktive stoffer, som ikke er med i DID-listen, opgives relevante oplysninger fra litteratur, andre kilder eller egnede testresultater til dokumentation for, at stofferne er aerobt bionedbrydelige. Prøvningen af let nedbrydelighed skal udføres ifølge direktiv 67/548/EØF med senere ændringer, herunder især metoderne i bilag V. C4, de ækvivalente OECD 301 A-F-prøvningsmetoder eller de ækvivalente ISO-prøvninger. Princippet om ti dagesvinduet finder ikke anvendelse. Kravet er en nedbrydelighed på 70 % eller derover ved prøvningerne i bilag V. C4-A og C.4-B i direktiv 67/548/EØF (og de ækvivalente OECD 301 A- og E-prøvninger samt de ækvivalente ISO-prøvninger), og 60 % ved C4-C-, D-, E- og F-prøvningerne (og de ækvivalente OECD 301 B-, C-, D- og F-prøvninger samt de ækvivalente ISO-prøvninger).

b) Anaerobt bionedbrydelig

Alle overfladeaktive stoffer, som anvendes i produktet, skal være anaerobt bionedbrydelige.

Vurdering og verifikation: Den nøjagtige formulering af produktet skal oplyses. I DID-listen (se tillæg I.A) er det anført, om et givet overfladeaktivt stof er anaerobt bionedbrydeligt eller ej (dvs. de stoffer, der er markeret med "J" i kolonnen vedrørende ikke anaerobt bionedbrydelige stoffer, må ikke anvendes). For overfladeaktive stoffer, som ikke er med i DID-listen, opgives relevante oplysninger fra litteratur, andre kilder eller egnede testresultater til dokumentation for, at stofferne er anaerobt bionedbrydelige. Referencetesten for anaerob bionedbrydelighed er ISO 11734, ECETOG nr. 28 (juni 1988) eller ækvivalente prøvningsmetoder, og der kræves 60 % endelig nedbrydelighed under anaerobe forhold. Prøvningsmetoder, der simulerer forholdene i et relevant anaerobt miljø, kan også bruges til at dokumentere, at der er opnået 60 % endelig nedbrydelighed under anaerobe forhold (se tillæg I.C).

3. Farlige og giftige stoffer eller præparater

a) Der må ikke anvendes nogen bestanddele i produktet, som på anvendelsestidspunktet er tildelt eller kan tildeles en af følgende risikosætninger (eller en kombination af disse):

R40 (mulighed for kræftfremkaldende effekt)

R45 (kan fremkalde kræft)

R46 (kan forårsage arvelige genetiske skader)

R49 (kan fremkalde kræft ved indånding)

R50-53 (meget giftig for organismer, der lever i vand; kan forårsage uønskede langtidsvirkninger i vandmiljøet)

R51-53 (giftig for organismer, der lever i vand; kan forårsage uønskede langtidsvirkninger i vandmiljøet)

R60 (kan skade forplantningsevnen)

R61 (kan skade barnet under graviditeten)

R62 (mulighed for skade på forplantningsevnen)

R63 (mulighed for skade på barnet under graviditeten)

R64 (kan skade børn i ammeperioden)

R68 (mulighed for varig skade på helbredet),

i henhold til direktiv 67/548/EØF med senere ændringer eller i henhold til Europa-Parlamentets og Rådets direktiv 1999/45/EF af 31. maj 1999 om indbyrdes tilnærmelse af medlemsstaternes love og administrative bestemmelser om klassificering, emballering og etikettering af farlige præparater(2) med senere ændringer.

Alle bestanddele af de præparater, der anvendes i formuleringen, som udgør mere end 0,01 vægtprocent af det endelige produkt, skal også opfylde dette krav.

Vurdering og verifikation: Produktets nøjagtige formulering skal forelægges det ansvarlige organ sammen med kopier af sikkerhedsdatabladet for hver bestanddel og en erklæring om, at dette kriterium overholdes. Der skal opgives prøvningsresultater eller referencer til offentliggjorte data.

b) Der må ikke anvendes konserveringsmidler, der er klassificeret som R50-53, jf. direktiv 67/548/EØF med senere ændringer og direktiv 1999/45/EF med senere ændringer, uanset tilsat mængde.

Vurdering og verifikation: Produktets nøjagtige formulering skal forelægges det ansvarlige organ sammen med kopier af sikkerhedsdatabladet for sådanne bestanddele (uanset om det er stoffer eller præparater) og en erklæring om, at dette kriterium overholdes. Der skal opgives prøvningsresultater eller referencer til offentliggjorte data.

c) APEO, APD, EDTA, NTA

De følgende bestanddele må ikke indgå i produktet hverken som en del af formuleringen eller som bestanddel af noget præparat, der anvendes i formuleringen:

- alkylphenolethoxylater (APEO) eller andre alkylphenolderivater (APD)

- EDTA (ethylendiamintetraacetat)

- NTA (nitrilotriacetat)

Vurdering og verifikation: Produktets nøjagtige formulering skal forelægges det ansvarlige organ sammen med en erklæring om, at disse forbindelser ikke indgår i formuleringen.

d) Phosphonater

Mængden af phosphonater, der ikke er let bionedbrydelige (under aerobe forhold) må ikke overskride 0,2 g/vask.

Vurdering og verifikation: Produktets nøjagtige formulering skal forelægges det ansvarlige organ sammen med en erklæring om, at dette kriterium overholdes.

4. Duftstoffer

a) Nitromoskus og polycyklisk moskus

>TABELPOSITION>

b) Regler for god praksis

Enhver bestanddel, der anvendes som duftstof i produktet, skal være fremstillet og/eller håndteret i henhold til International Fragrance Association's retningslinier.

Vurdering og verifikation: Produktets nøjagtige formulering skal forelægges det ansvarlige organ sammen med en erklæring om, at både del a) og b) af dette kriterium overholdes.

5. Emballage

a) Vægten af primæremballagen må ikke overstige 2,5 gram pr. funktionel enhed.

b) Primæremballage af pap eller karton skal bestå af mindst 80 % genvundne materialer

c) Primæremballage af plast skal mærkes i henhold til ISO 1043.

Vurdering og verifikation: Ansøgeren skal forelægge det ansvarlige organ, som vurderer ansøgningen, en emballageprøve. Det ansvarlige organ skal desuden forelægges en beregning af mængden af primæremballage og en erklæring om procentdelen af genvundet materiale i karton- eller papemballagen.

6. Vaskeevne

Produktet skal udvise en tilfredsstillende vaskeevne ved den anbefalede dosering i henhold til den standardtest, som er udarbejdet af IKW, eller i henhold til EN 50242 (med nedenstående modifikationer).

Prøvningen skal udføres ved 55 °C eller en lavere temperatur.

Vurdering og verifikation: Testrapporten skal forelægges for det ansvarlige organ. Der kan anvendes andre prøvningsmetoder end IKW-testen eller den modificerede udgave af EN 50242, hvis det ansvarlige organ, der skal vurdere ansøgningen, accepterer dem som ligeværdige.

Hvis EN 50242:1998 anvendes, gælder følgende modifikationer: testen udføres ved 55 °C ± 2 °C med kold forvask uden opvaskemiddel. Den maskine, der anvendes til testen, skal være tilsluttet koldt vand og skal kunne rumme 12 kuverter med et vaskeindex på mellem 3,35 og 3,75. Maskinens tørreprogram anvendes, men kun servicets renhed vurderes. Der skal anvendes et svagt surt skyllemiddel i overensstemmelse med standarden (formulering III). Skyllemiddelindstillingen skal være mellem 2 og 3. Der anvendes den mængde opvaskemiddel, som fabrikanten anbefaler. Der skal gennemføres tre forsøg ved en vandhårdhedsgrad i overensstemmelse med standarden. Et forsøg består af fem gange vask, hvor resultatet aflæses efter den femte vask, uden at servicet rengøres mellem hver vask. Resultatet efter den femte vask skal være bedre end eller identisk med det resultat, der opnås med referenceopvaskemidlet. Formulering af referenceopvaskemidlet (opvaskemiddel B IEC 436) og skyllemidlet (formulering III): se tillæg B i standard EN 50242:1998 (tensiderne skal opbevares på et køligt sted i vandtætte beholdere, der højst rummer 1 kg, og skal anvendes inden for tre måneder).

7. Enzymers renhed

Der må ikke være mikroorganismer fra enzymproduktionen i det færdige enzympræparat.

Vurdering og verifikation: Der skal forelægges en testrapport eller en attest fra enzymproducenten for det ansvarlige organ.

8. Forbrugeroplysninger

a) Information på emballagen

Følgende (eller tilsvarende) oplysninger skal være anført på eller vedlagt produktet:

"Dette miljømærkede maskinopvaskemiddel virker effektivt ved lave temperaturer(3). Vælg opvaskemaskinens programmer med lav temperatur, fyld opvaskemaskinen op, inden den sættes i gang, og følg den anbefalede dosering af opvaskemidler. Derved mindskes både energiforbrug og vandforbrug, og således begrænses miljøforureningen.

Yderligere oplysninger om Blomsten findes på følgende websted:

http://europa.eu.int/ecolabel."

b) Doseringsanvisninger

Produktemballagen skal være forsynet med doseringsanvisninger. Den anbefalede dosering skal specificeres for "normalt" og "stærkt" snavsede kuverter og for de forskellige vandhårdheder, der er relevante der, hvor produktet markedsføres. Anvisningerne skal oplyse om, hvordan produktet udnyttes bedst i forhold til, hvor snavset servicet er.

Ansøgeren skal gøre det nemt for forbrugeren at følge doseringsvejledningen, f.eks. ved at stille et målebæger til rådighed (til pulverformige eller flydende produkter) og/eller ved som minimum at anføre den anbefalede dosering i ml (til pulverformige og flydende produkter). Produktemballagen skal være forsynet med råd til forbrugeren om at få ledningsvandets hårdhed oplyst hos vandværket eller de lokale myndigheder.

c) Oplysning om og mærkning af bestanddele

Kommissionens henstilling 89/542/EØF af 13. september 1989 om mærkning af vaske- og rengøringsmidler(4) skal anvendes, og mærkningen skal indeholde oplysninger om følgende bestanddele:

>TABELPOSITION>

Hvis produktet indeholder parfume, skal dette angives på emballagen.

Vurdering og verifikation: Ansøgeren skal forelægge det ansvarlige organ en prøve af produktemballagen, samt en erklæring om, at både del a), b) og c) af dette kriterium overholdes.

9. Oplysninger på miljømærket

Miljømærkets kasse 2 skal indeholde følgende tekst:

"- bidrager til reduceret vandforurening

- bidrager til reduceret emballage"

Vurdering og verifikation: Ansøgeren skal forelægge det ansvarlige organ, som vurderer ansøgningen, en prøve af produktemballagen, hvor mærket er vist, samt en erklæring om, at dette kriterium overholdes.

(1) EFT 196 af 16.8.1967, s. 1.

(2) EFT L 200 af 30.7.1999, s. 1.

(3) Ansøgeren skal her indsætte den anbefalede temperatur eller temperaturinterval, som ikke må overstige 55 °C.

(4) EFT L 291 af 10.10.1989, s. 55.

Tillæg I.A

DID-LISTE

DATABASE FOR VASKEMIDDELBESTANDDELE OG ANVENDT FREMGANGSMÅDE FOR BESTANDDELE, SOM IKKE ER MED I DATABASEN

A. De nedenfor anførte data for de mest almindeligt anvendte vaskemiddelbestanddele skal anvendes ved beregningen af miljøkriterierne

NB:

Parametrene aNBO, SI, II, THOD samt KF-faktorerne i forbindelse med anNBO anvendes ikke inden for denne produktgruppe)

Database for vaskemiddelingredienser (DID-liste; version 29.9.1998)

>TABELPOSITION>

Bemærk:

J= ja, kriteriet finder anvendelse

O= nej, kriteriet finder ikke anvendelse

LTE= Langtidseffekt

NOEC= Nuleffektkoncentration.

KF= korrektionsfaktor for anaerobt ikke-biodebrydelige organiske stoffer.

THOD= Teoretisk iltforbrug.

Tillæg I.B

Følgende fremgangsmåde anvendes, hvor den er relevant, for bestanddele, som ikke er med i DID-listen.

Toksicitet i vand

De laveste validerede langtidseffektdata (LTE) fra fisk, daphnia magna eller alger bør tages i betragtning ved beregning af den kritiske fortyndingsvolumen (toksicitet).

I tilfælde, hvor data om homologe og/eller QSAR (kvantitative strukturaktivitetsrelationer) anvendes, bør der overvejes en korrektion for de endeligt udvalgte LTE-data.

I tilfælde af manglende LTE-data skal følgende procedure anvendes til at anslå LTE-dataene ved anvendelse af de specificerede usikkerhedsfaktorer (UF) på dataene for de mest følsomme arter:

Ikke-overfladeaktive stoffer

>TABELPOSITION>

Afvigelser fra denne regel kan finde sted, hvis det kan påvises, at lavere faktorer eller data er videnskabeligt begrundede. NOEC: nuleffektkoncentration (i en test af kronisk toksicitet).

Overfladeaktive stoffer

>TABELPOSITION>

I det sidste af de ovenfor anførte tilfælde kan der kun anvendes en usikkerhedsfaktor på 20 i stedet for 50, hvis der foreligger 1-2 L(E)C50-data (LC50 i tilfælde af toksicitet hos fisk, EC50 i tilfælde af toksicitet hos daphnia eller alger), og hvis det fra oplysninger om andre forbindelser kan konkluderes, at de mest følsomme arter er blevet testet. En sådan regel kan kun anvendes inden for en gruppe af homologe. Det understreges, at de anvendte LTE-værdier (langtidseffekt) skal være konsistente inden for en gruppe af homologe med hensyn til indflydelsen fra f.eks. længden af alkylkæden for LAS (lineær alkylbezensulfonat) og antallet af ethoxy-grupper, hvis sådanne QSARs kan fastslås.

Enhver afvigelse fra den ovenfor beskrevne metode skal være velbegrundet for det specifikke kemiske stofs vedkommende.

Belastningsfaktorer

Belastningsfaktorer opstilles i overensstemmelse med Kommissionens direktiv 93/67/EØF af 20. juli 1993 om fastsættelse af principperne for vurderingen af risikoen for mennesker og miljøet ved stoffer(1), der anmeldes i overensstemmelse med Rådets direktiv 67/548/EØF og Rådets forordning (EØF) nr. 793/93(2).

Ikke anaerobt bionedbrydelige organiske stoffer: rutediagram til definering af korrektionsfaktorer (KF)(3)

>PIC FILE= "L_2003009DA.002401.TIF">

(1) EFT L 227 af 8.9.1993, s. 9.

(2) EFT L 84 af 5.4.1993, s. 1.

(3) Korrektionsfaktorerne skal fastsættes på grundlag af bestanddelenes egenskaber og anvendes på doseringen udtrykt i g/vask.

Tillæg I.C

Dokumentation for bionedbrydelighed under anaerobe forhold

Følgende fremgangsmåde kan anvendes til at tilvejebringe den nødvendige dokumentation for nedbrydelighed under anaerobe forhold for bestanddele, der ikke er med i DID-listen.

1) Anvend rimelig ekstrapolation

Anvend prøvningsresultater, der er opnået for ét råmateriale til at ekstrapolere den endelige nedbrydelighed under anaerobe forhold for andre overfladeaktive stoffer, der er strukturelt beslægtede hermed. Hvis et overfladeaktivt stof (eller en gruppe homologe) ifølge DID-listen er anaerobt bionedbrydeligt, kan det antages, at et lignende overfladeaktivt stof også er anaerobt bionedbrydeligt (f.eks. er C12-15 A 1-3 EO sulfat (DID nr. 8) anaerobt bionedbrydeligt, og der kan således antages en tilsvarende bionedbrydelighed for C12-15 A 6 EO sulfat). Hvis det er fastslået ved hjælp af en passende prøvningsmetode, at et overfladeaktivt stof er anaerobt bionedbrydeligt, kan det antages, at et lignende overfladeaktivt stof også er anaerobt bionedbrydeligt (f.eks. kan litteratur, der bekræfter, at overfladeaktive stoffer, som tilhører gruppen alkylesterammoniumsalte, bruges som dokumentation for en tilsvarende bionedbrydelighed for kvaternære ammoniumsalte, der indeholder esterbindinger i alkylkæden/kæderne.

2) Udfør screeningtest for nedbrydelighed under anaerobe forhold

Hvis det er nødvendigt at udføre ny prøvning, udføres en screeningtest efter ISO 11734, ECETOC nr. 28 (juni 1988) eller en tilsvarende metode.

3) Udfør prøvning af nedbrydeligheden med lav dosis

Hvis det er nødvendigt at udføre ny prøvning, og der opstår problemer med udførelsen af screeningtesten (f.eks. inhibering pga. prøvestoffets toksicitet), gentages prøvningen med en lav dosis af det overfladeaktive stof, og nedbrydningen overvåges ved hjælp af 14C-målinger eller kemisk analyse. Prøvning med lav dosis kan udføres ved hjælp af OECD 308 (august 2000) eller en tilsvarende metode.